Sonos slukker for gamle netværk – uden at sige det højt

Sonos har igen rystet posen. Denne gang med en opdatering, der i al stilhed har kappet forbindelsen til gamle, usikre Wi-Fi-netværk – og efterladt flere brugere med højttalere, der nægter at spille musik. Uden advarsel. Uden besked.

Med softwareversion 85.0 har Sonos fjernet understøttelsen af WEP-krypterede netværk – en forældet sikkerhedsprotokol, der dog stadig bruges i enkelte hjem. Resultatet? Højttalerne logger ikke længere på, og flere brugere vågnede op til et Sonos-system, der pludselig var gået i sort. Det skriver Headphonehonesty.

Opdateringen fjerner ikke kun WEP-understøttelse, men indfører også tre nye sikkerhedsindstillinger: Authentication, UPnP og Guest Access. De lyder fornuftige på papiret, men i praksis kan de deaktivere funktioner, mange brugere er glade for – som eksempelvis AirPlay og Spotify’s Direct Control.

Slår man Authentication til, bryder det flere tredjepartsapps og funktioner. Slår man UPnP fra, virker ældre apps og Home Assistant-integrationer ikke længere. Og slår man Guest Access fra, kan dine gæster ikke længere styre musikken – selv om de er på dit Wi-Fi.

Problemet? Sonos forklarede ikke klart, hvad de nye indstillinger betød – og konsekvenserne blev først opdaget, da ting holdt op med at virke.

Nogle jubler – andre opgiver

Reaktionerne har været delte. Nogle brugere oplever faktisk forbedringer, især med ældre højttalere som Play:1 og Play:3, der nu skifter numre hurtigere og spiller mere stabilt end nogensinde før.

Men andre er rasende. Især brugere, der har integreret Sonos i smarte hjem, og nu oplever brudte forbindelser, fejlbeskeder og pludseligt tavse højttalere. Enkelte har meldt ud, at de sælger deres Sonos-udstyr i frustration.

Hvis dit hjemmenetværk stadig bruger WEP, er det slut med Sonos – medmindre du opdaterer til WPA2 eller WPA3. Og det skal du faktisk gøre uanset hvad – WEP er usikkert og utidssvarende.

Læs mere om problemerne med den nye Sonos app:

Sonos-bossen træder tilbage efter turbulent periode (13.01.2025).

Sonos går bodsgang efter app-shitstorm (02.10.2024).

Den gamle app kommer aldrig tilbage (23.08.2024).

Sonos overvejer app-retræte (15.08.2024).

Sonos-boss undskylder og lover bedring (26.07.2024).

Yousee Musik er tilbage i Sonos app’en (05.06.2024).

Ny Sonos app skaber shitstorm (10.05.2024).

Nu kommer der en helt ny Sonos-app (23.04.2024).

Sonos slukker for gamle netværk – uden at sige det højt