Ny Sonos-app på vej – men tør du trykke “opdater”?

Sonos gør klar til endnu en stor opdatering af sin app. Denne gang lover selskabet en mere brugervenlig oplevelse og nye funktioner som styring direkte fra iPhone-låseskærmen. Spørgsmålet er bare: Har Sonos lært af fiaskoen sidst?

I 2024 udrullede Sonos en omfattende ny version af appen, som skulle modernisere hele oplevelsen. Resultatet blev det modsatte. Brugere klagede over forsvundne funktioner, dårlig navigation, ustabilitet og en generel oplevelse af, at noget så simpelt som at skifte rum eller styre musikken pludselig blev besværligt.

For et brand, der lever af at levere gnidningsfri lyd i hele hjemmet, var det et hårdt slag.

Låseskærm-styring på vej til iPhone

Ifølge Bloomberg arbejder Sonos nu på en ny større opdatering af både iPhone- og Android-appen. Topchef Tom Conradhar selv fremvist tidlige versioner af den nye brugerflade og erkender, at den nuværende app stadig har brugervenlighedsproblemer – selv efter flere rettelser det seneste år.

Det skal igen være nemt at skifte mellem rum, styre afspilning og finde de funktioner, man bruger mest. Det lyder banalt. Men det var netop her, det gik galt sidst.

En af de konkrete nyheder er understøttelse af Apples Live Activities. Funktionen blev introduceret med iOS 16 og gør det muligt at vise løbende opdateringer direkte på låseskærmen – og i Dynamic Island på nyere iPhones.

For Sonos-brugere betyder det, at man fremover kan styre musikken direkte fra låseskærmen uden at åbne appen. Android-brugere har haft en lignende mulighed i et stykke tid, så her haler iPhone ind. Det er en kærkommen forbedring. Men det er også en funktion, som mange vil mene burde have været der for længst.

Forsigtig udrulning – denne gang

Hvor 2024-opdateringen blev rullet ud som en gennemgribende redesign, tyder alt på, at Sonos denne gang vælger en mere forsigtig strategi. Ændringerne ventes at komme gradvist og i etaper frem for som ét stort hug.

Det kan være et tegn på, at selskabet har forstået, hvor risikabelt det er at ændre fundamentale ting i en app, der styrer folks højttalere i hele hjemmet. For når appen fejler, fejler hele oplevelsen.

Sonos har endnu ikke meldt en præcis lanceringsdato ud, men flere detaljer ventes i løbet af foråret. Timingen er ikke tilfældig. Konkurrencen fra både Apple, Google og billigere multiroom-løsninger er skærpet, og forbrugernes tålmodighed er ikke uendelig. Mange husker stadig frustrationen fra sidste gang.

Derfor er den kommende opdatering mere end bare endnu en feature-udvidelse. Det er en test. Kan Sonos levere den stabile, enkle og intuitive oplevelse, som brandet engang var kendt for? Eller bliver “Opdater nu” endnu en gang et sats for loyale brugere?

Ny Sonos-app på vej – men tør du trykke “opdater”?