Sonos-boss undskylder og lover bedring

En stor app-opdatering i starten af maj har været et decideret selvmål for Sonos. App’en er så fuld og fejl og mangler, at den har skabt ramaskrig hos brugerne. Ikke engang to måneder med løbende opdateringer har formået at ride stormen af. Flere brugere, herunder også iNPUT-læsere, har truet med helt at droppe Sonos og finde alternativer.

Derfor har Sonos-bossen himself set sig nødsaget til at skrive et åbent brev, hvori han undskylder og lover opdateringer hver anden uge gennem hele efteråret. Undskyldningen falder på et tørt sted, efter at selskabet i første omgang gav en – for mange brugere – tonedøv forklaring om, at en så stor opdatering “krævede mod” (af Sonos forstås).

“Vi ved, at alt for mange af jer har oplevet betydelige problemer med vores nye app, som rullede ud den 7. maj, og jeg vil gerne starte med personligt at undskylde, at jeg har skuffet jer,” indleder Patrick Spence sit skriv.

“Jeg forsikrer dig om, at reparation af app’en har været og fortsat er vores førsteprioritet,” skriver han videre.

Læs også: Ny Sonos app skaber shitstorm.

Herefter giver han en køreplan for, hvordan Sonos app’en vil blive forbedret hen over efteråret. Sonos opdaterer og forbedrer i øjeblikket app’en hver anden uge og har senest rettet problemer med afspilning af musik fra lokale biblioteker. Men nogle meget efterspurgte funktioner – som muligheden for at redigere sangkøen fra Sonos-appen – forventes ikke at være tilgængelige før til oktober.

Herunder opdateringsplanen.

Juli og august:

Forbedring af stabiliteten ved tilføjelse af nye produkter.

Implementering af musikbibliotekskonfiguration, gennemse, søg og afspil.

August og september:

Forbedring af lydstyrken.

Brugergrænsefladeforbedringer baseret på brugerfeedback.

Forbedring af den overordnede systemstabilitet og fejlhåndtering.

September:

Forbedring af alarmens pålidelighed.

September og oktober:

Gendannelse af redigeringstilstand for afspilningslister og køen.

Forbedring af funktionalitet i indstillinger.

Sonos-boss undskylder og lover bedring